Diari Oficial de la Generalitat Valenciana


Sumari del DOGV 9245, del 29-12-2021 (2021/13141)

Extracte de la Resolució de 23 de desembre de 2021 del Conseller d'Economia Sostenible, Sectors Productius, Comerç i Treball, per la qual s'aproven les bases reguladores i es convoquen, mitjançant tramitació anticipada, les subvencions destinades al finançament de les inversions del component 23 (Noves polítiques públiques per a un mercat de treball dinàmic, resilient i inclusiu), inversió 4 -Nous Projectes territorials per al reequilibri i l'equitat-, línia d'inversió -Col·lectius Vulnerables-, dins del Pla de recuperació, transformació i resiliència per a persones desocupades amb diversitat funcional (CID 346).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9245

Data del DOGV
:   29-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/13779


Data del document
:   29-12-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Extracte

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

Extracte de la Resolució de 23 de desembre de 2021 del Conseller d'Economia Sostenible, Sectors Productius, Comerç i Treball, per la qual s'aproven les bases reguladores i es convoquen, mitjançant tramitació anticipada, les subvencions destinades al finançament de les inversions del component 23 (Noves polítiques públiques per a un mercat de treball dinàmic, resilient i inclusiu), inversió 4 -Nous Projectes territorials per al reequilibri i l'equitat-, línia d'inversió -Col·lectius Vulnerables-, dins del Pla de recuperació, transformació i resiliència per a persones desocupades amb diversitat funcional (CID 346). [2021/13221]  
   
  
BDNS (identif.): 602474.  
  
De conformitat amb el que preveuen els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual es pot consultar en la Base de dades nacional de subvencions   
https://www.infosubvenciones.es/bdnstrans/GE/es/convocatoria/602474  
  
Primer. Aprovació de la convocatòria i indicació de les bases reguladores de les subvencions  
Es convoquen, per a l'exercici 2022, dins del marc del Mecanisme de Recuperació i Resiliència (MRR) i del Pla de Recuperació, Transformació i Resiliència -col·lectius vulnerables-, objecte de finançament mitjançant els recursos financers derivats de l'Instrument Europeu de Recuperació (NextGenerationEU), un projecte de subvenció destinat a la realització de projectes integrals d'ocupació mitjançant la confecció d'itineraris individualitzats i personalitzats d'ocupació per a persones inscrites com a demandants d'ocupació en situació laboral de no ocupades en els Espai Labora de la Comunitat Valenciana i que complisquen els següents requisits:  
- Que tinguen reconegut un grau de discapacitat igual o superior al 33 %.  
- Que, sense tindre reconegut un grau de discapacitat o que aquest siga inferior al 33 %, hagen sigut diagnosticades per la Unitat de Salut Mental corresponent amb qualsevol patologia mental degudament acreditada.  
  
Segon. Objecte  
La present resolució té per objecte establir les bases reguladores i la concessió de les subvencions per a finançar la inversió 4 -Nous projectes territorials per al reequilibri i l'equitat. Col·lectius vulnerables-, que constitueix un projecte inclòs en el Component 23 «Noves polítiques públiques per a un mercat de treball dinàmic, resilient i inclusiu» del Pla de Recuperació, Transformació i Resiliència, aprovat per Acord del Consell de Ministres de 27 d'abril de 2021, i per la Decisió d'Execució del Consell relativa a l'aprovació de l'avaluació del pla de recuperació i resiliència d'Espanya (Council Implementing Decision-CID), de 13 de juliol de 2021.  
Serà objecte de les subvencions regulades en la present resolució, promoure el desenvolupament de projectes integrals d'ocupació, a través de la realització d'itineraris individualitzats i personalitzats d'ocupació dirigits a col·lectius vulnerables, persones amb diversitat funcional, incloses les persones amb patologia mental, inscrites com a aturades en els Espai Labora de la Comunitat Valenciana, amb la finalitat d'afavorir la seua ocupabilitat, mitjançant accions d'informació, orientació, formació i acompanyament, o altres procediments, proporcionant-los les eines necessàries per a la realització d'una cerca activa d'ocupació, de manera autònoma, així com la detecció i dinamització d'iniciatives d'autoocupació per les persones a orientar en les accions i itineraris previstos en la present resolució.  
  
Tercer. Persones participants  
Seran persones participants de les actuacions regulades en la convocatòria del resolc primer de la present resolució, les persones desocupades amb diversitat funcional inscrites com a demandants d'ocupació en els Espai labora de la Comunitat Valenciana, que dispose del corresponent certificat que acredite un grau de discapacitat igual o superior al 33 % abans de l'inici de l'itinerari. Les persones amb qualsevol patologia mental que no tinguen reconegut un certificat de discapacitat o aquest siga menor al 33 % hauran d'aportar un informe del personal facultatiu de la Unitat de Salut Metall que li corresponga. Aquest informe haurà d'haver sigut expedit amb una antelació màxima de sis mesos a la data d'incorporació a l'itinerari individualitzat i personalitzat d'ocupació.  
Preferiblement el 55 % de les persones participants hauran de ser dones, llevat que no existisca un nombre de dones desocupades suficient en els corresponents Espai LABORA, amb els perfils requerits per l'entitat beneficiària.  
  
Quart. Entitats beneficiàries  
Podran ser beneficiàries de les ajudes les entitats privades sense ànim de lucre, amb personalitat jurídica pròpia, que tinguen instal·lacions i locals situats en el territori de la Comunitat Valenciana. Aquestes entitats estaran obligades a realitzar el projecte d'inserció laboral amb les persones pertanyents al col·lectiu descrit en el resolc primer de la present resolució assegurant la finalització, per part de les persones participants, dels corresponents itineraris individualitzats i personalitzats d'ocupació.  
  
Cinqué. Quantia  
Aquestes subvencions es finançaran amb càrrec al capítol IV, Codi de la Línia S8968000 corresponent a fons MRR (C23.I4), del Subprograma 322.91, per a l'exercici 2022 per un import global màxim de 2.876.310 euros, del pressupost de despeses de LABORA, Servei Valencià d'Ocupació i Formació amb fons transferits pel Servei Públic d'Ocupació Estatal, en el marc dels fons europeus procedents del Mecanisme de Recuperació i Resiliència i dins del Pla de Recuperació, Transformació i Resiliència.  
La quantia total màxima establida en la present convocatòria, donat el caràcter anticipat de la tramitació, té caràcter estimat fins a l'aprovació dels pressupostos de la Generalitat per a l'exercici de 2022 Per aquest motiu, l'emissió de les resolucions de concessió de subvencions queda condicionada a l'existència de crèdit adequat i suficient en la Llei de Pressupostos de la Generalitat que resulte aprovada per al citat exercici econòmic.  
La dotació pressupostària de la present convocatòria es distribuirà territorialment per províncies, amb caràcter estimatiu, de manera proporcional al nombre de persones, inscrites com a aturades en Labora. Per tot això, en l'annex I de la present resolució s'efectua la distribució provincial del crèdit.  
  
Sisé. Termini de presentació de sol·licituds  
El termini per a la presentació de les sol·licituds de subvenció serà des del dia 17 de gener fins al dia 4 de febrer de 2022, tots dos inclusivament, una vegada publicada la present resolució en el DOGV.  
  
València, 23 de desembre de 2021. El conseller d'Economia Sostenible, Sectors Productius, Comerç i Treball: Rafael Climent González.